b'\n_START_ARTICLE_\nTako je umrl Zaratu\xc5\xa1tra\n_START_SECTION_\nProlog\n_START_PARAGRAPH_\nSprevod \xc5\xbealovalcev pokopava mrtveca, ki je spoznal, da je \xc4\x8dlovek sam svoja odre\xc5\xa1itev; enkrat je bil \xc5\xbee umrl, a se je vrnil, da bi nam dal sebe, svojo in na\xc5\xa1o prihodnost.\n_START_SECTION_\n1. dejanje\n_START_PARAGRAPH_\nZaratustra se je bil umaknil v samoto, da bi v njej dozorel. Svojim prijateljem in slu\xc5\xbeabnikom, Ka\xc4\x8di (modrost), Orlu (ponos) in Oslu (vdanost) razodene, da je napo\xc4\x8dilo Veliko poldne, \xc4\x8das, ko se rodi nad\xc4\x8dlovek; ta klice za sabo vse, ki zmorejo v sebi ubiti sebe ter so zani\xc4\x8devalci in uni\xc4\x8devalci sodrge. Ka\xc4\x8da in Orel odideta, da bi svetu oznanila veliko vest, Zaratustra pa s svojo Senco, edinim ostankom prej\xc5\xa1njega \xc4\x8dloveka v njem, in z Oslom sanja o Njem, ki ni ne \xc4\x8dlovek ne bog, ker je vi\xc5\xa1ji od obeh. - Zve\xc4\x8der se Ka\xc4\x8da in Orel vrneta, zbori trpe\xc4\x8dih in hrepene\xc4\x8dih se \xc5\xbee zbirajo, da bi jih Zaratustra popeljal k Oznanjevalcu (ki je on sam). Prve so Sela in lepe h\xc4\x8dere pu\xc5\xa1\xc4\x8dave, nad \xc4\x8demer je Zaratustra hudo razo\xc4\x8daran: \xc5\xbeenske zani\xc4\x8duje, iz odnosov z njimi se rodita le \xc5\xbealost in beda, njegova edina ljubezen je samota. Senca izpodbija vsak njegov stavek, poka\xc5\xbee, da ga je \xc5\xbeensk strah, namiguje na ljubezensko razo\xc4\x8daranje. Zaratustra prizna, da je ljubil, a je ljubezen v sebi ubil, zapustil je \xc5\xa1e nerojenega sina, ker se je posvetil spoznanju. Sela uvidi, da njegov \xc4\x8das ni njen, h\xc4\x8dere pu\xc5\xa1\xc4\x8dave odidejo. \xe2\x80\x93 Zaratustra pripravlja slovesnost, ki naj oznani za\xc4\x8detek novega \xc5\xa1tetja, ko bo svet o\xc4\x8di\xc5\xa1\xc4\x8den tako dobrega kot zla; Ljubezen je bog in on, Zaratustra, je ljubezen! Ki ljubi le samo sebe, jedko doda Senca.\n_START_SECTION_\n2. dejanje\n_START_PARAGRAPH_\nOznanilu so se odzvali le redki: Bera\xc4\x8d, Grbavec, Pastir, Vrvohodec, ki pa niso podbni zborom trpe\xc4\x8dih in hrepene\xc4\x8dih. U\xc5\xbeivajo v jeda\xc4\x8di in pija\xc4\x8di ter pod  vodstvom Osla zaple\xc5\xa1ejo kaoti\xc4\x8den ples. Tedaj pride Ame\xc5\xa1a s sinom Zurvanom; sli\xc5\xa1ala sta, da oznanjevalec novega \xc4\x8dasa umira. Zurvan se odpove svojemu sinovstvu, saj je o\xc4\x8de sebe v sebi ubil; sodrga bo edini otrok Zaratustre, ki je bil svojega sina zatajil in njegovo mater pognal v bedo in prostitucijo. Zaratustra se krivi pod pezo obto\xc5\xbeb, Zurvan pa odpelje slepo mater. - Vsak od gostov pri\xc4\x8dakuje od Zaratustre kaj koristnega. Zaratustra jim zabrusi, da v njih ni ne trpljenja ne hrepenenja, osli so, naj \xc4\x8dastijo Osla kot svojega malika. Osel je takoj za to, zbor povede v absurdne litanije \xc4\x8de\xc5\xa1\xc4\x8denja in na koncu \xc5\xa1\xc4\x8duva pijano drhal, naj ubije oznanjevalca. Zaratustra spozna, da s svojim oznanilom ni priklical levov in duhovnih otrok, ampak le topoglavo zalego, ki bi \xc5\xberla in pila in \xc4\x8dastila slehernega, ki bi ji v pu\xc5\xa1\xc4\x8davi obljubljal senco in srebrne studence. Uka\xc5\xbee Orlu, naj raz\xc5\xbeene malikovalce, in Oslu o\xc4\x8dita njegovo dejanje. Osel se brani: njegov hrbet je bil le most, ki vodi od \xc5\xbeivali k nad\xc4\x8dloveku; \xc4\x8dlovek je stopil prek njega in spet postal \xc5\xbeival, nebo in zemlja se nista zdru\xc5\xbeila. Veliko poldne se je spremenilo v no\xc4\x8d sramote in vrata niso odprta v ve\xc4\x8dnost, ampak v smrt. Kdor to doume, se vrne v samega sebe in ne sme ve\xc4\x8d \xc5\xbeiveti.  Zaratustra poprosi Ka\xc4\x8do za njen dar, Ka\xc4\x8da ga pi\xc4\x8di in on umre od njene strupene modrosti.\n_START_SECTION_\nEpilog\n_START_PARAGRAPH_\nZaratustrovi prijatelji se razidejo: Orel poleti k najvi\xc5\xa1ji gori, Osel si bo poiskal udobno \xc5\xbeivljenje, Ka\xc4\x8da ostane v srcu pu\xc5\xa1\xc4\x8dave, da v njej znova zori strup modrosti. Pu\xc5\xa1\xc4\x8davski veter z zlatim prahom zasipa prostor in \xc4\x8das.'